钦定古今图书集成/明伦汇编/氏族典/第203卷 > 高劢
## 钦定古今图书集成/明伦汇编/氏族典/第203卷 > 高劢

按《隋书高劢传》：“劢字敬德，渤海蓨人，齐太尉清河王
岳之子也。幼聪敏，美风仪，以仁孝闻。年七岁，袭爵清
河王。十四为青州刺史，历右卫将军、领军大将军、祠
部尚书、开府仪同三司，改封乐安王。性刚直，有才干，
甚为时人所重。斛律明月雅敬之，每有征伐，则引之
为副，迁侍中、尚书右仆射。及后主为周师所败，劢为”
周军所得，授开府仪同三司。高祖为丞相，以劢检校
扬州事。后拜楚州刺史，民安之。七年，转光州刺史。及
大举伐陈，以劢为行军总管，从宜阳公王世积下陈
江州，以功拜上开府。陇右诸羌数为寇乱，朝廷以劢
有威名，拜洮州刺史。后遇吐谷浑来寇，劢遇疾不能
拒战，贼遂大掠而去。宪司奏劢亡失户口，又言“受羌
馈遗”，竟坐免官。后卒于家，时年五十六。子士廉最知
名。